<classify> WAZIRI wa Nchi, Ofi si ya Makamu wa Rais Muungano na Mazingira, George Simbachawene, ametoa siku 14 kwa watengenezaji na wasambazaji wa mifuko mbadala nchini kuhakikisha inakidhi vigezo vyote stahiki ikiwamo uwekaji wa nembo ya mmiliki au kampuni. Akizungumza na waandishi wa habari jijini Dar es Salaam muda mfupi baada ya kufanya ziara katika Bandari ya Dar es Salaam jana, Simbachawene alisema wazalishaji wa mifuko mbadala ambao hawakidhi vigezo na masharti yaliyowekwa na mamlaka husika wanasababisha wazalishaji wa ndani kukosa soko na kupoteza mapato ya serikali.Ni lazima tujue nani anazalisha na kusambaza mifuko hii mbadala, hawa wanaozalisha ndani na kufuata taratibu zote wanakosa soko kwa sababu ya wengine wanaofanya biashara hii kiholela bila kufuata taratibu, alisema. Aidha, waziri huyo alisema msako mkali utafanyika na kwa yeyote atakayekutwa akizalisha au kuuza mifuko mbadala isiyokuwa na vigezo vilivyowekwa na mamlaka husika na hatua kali za kisheria zitachukuliwa dhidi yake ikiwamo kuchomwa moto mifuko hiyo.Simbachawene pia aliagiza watumishi wa Baraza la Taifa la Hifadhi na Usimamizi wa Mazingira NEMC Kitengo cha Ukaguzi Bandarini kufanya kazi saa 24 kwa kushirikiana na watumishi wa taasisi nyingine za serikali ili kuongeza nguvu kazi katika ukaguzi wa mizigo inayoingia nchini. Ufanisi wa bandari upo kwenye utoaji na uingizaji wa mizigo ndani na nje ya nchi. Ikibidi nguvu kazi iongezeke ila wawe ni wale wenye taaluma zinazoendana na kazi hii ili ifanyike kwa haraka na uhakika, alisema. Alisema kanuni zimebainisha wazi kuwa, mtu yeyote anayeingiza nchini, anayesafirisha nje ya nchi au anayezalisha vifungashio vya plastiki ambavyo havijazuiwa na kanuni hizo, anatakiwa kuhakikisha kwamba vinakidhi viwango vya ubora vilivyowekwa na Shirika la Viwango Tanzania TBS. Tangu serikali iweke katazo la utengenezaji, usambazaji na uuzaji wa mifuko ya plastiki mwezi Juni, mwaka huu, hatua mbalimbali zimekuwa zikichukuliwa kuhakikisha mifuko mbadala inatumika ili kutunza mazingira.  <topic>: kitaifa 